《求友》
唐代·王建

鉴形须明镜，疗疾须良医。若无傍人见，形疾安自知。

世路薄言傍，学成弃其师。每怀一饭恩，不重劝勉词。

斅学既不诚，朋友道日亏。遂作名利交，四海争奔驰。

常慕正直人，生死不相离。苟能成我身，甘与僮仆随。

我言彼当信，彼道我无疑。针药及病源，以石投深池。

终朝举善道，敬爱当傍之。纵令误所见，亦贵本相规。

不求立名声，所贵去瑕玼.各愿贻子孙，永为后世资。

作者简介：王建（768年—835年），字仲初，颍川（今河南许昌）人，唐朝诗人。出身寒微，一生潦倒。曾一度从军，约46岁始入仕，曾任昭应县丞、太常寺丞等职。后出为陕州司马，世称王司马。与张籍友善，乐府与张齐名，世称张王乐府。